
[bookmark: OLE_LINK3]Par pieprasījumu sniegt informāciju 
par koku ciršanu Rucavas apkārtnes mežā

Zemkopības ministrija ir saņēmusi Latvijas Republikas 14. Saeimas pieprasījumu “Par gandrīz 400 gadus vecā Rucavas apkaimes meža nociršanas nenovēršanu, lai gan bija izteikti brīdinājumi par ciršanas nepieļaujamību, kā arī Meža pētīšanas stacijas un Valsts meža dienesta tiesiskas pārvaldības meža apsaimniekošanas jomā nenodrošināšanu”  (Nr.144/P14; dok.nr. 5454) un sniedz atbildes uz uzdotajiem jautājumiem”:

1. Ņemot vērā, ka šī gada jūnijā nekustamajā īpašumā ar kadastra Nr. 64840030640 Rucavas pagastā (Lotes Nr. 8 un Nr. 9) vairākos kailcirtei paredzētajos nogabalos (2., 6., 7., 8., 15., 21. kvartālā) eksperti bija konstatējuši ES prioritāros biotopus 9010* “Veci un dabiski boreāli meži” un 9080* “Staignāju meži” izcilā vai labā kvalitātē, kā arī īpaši aizsargājamo sugu - kailās apaļlapes (Odontoschisma denudatum) un trejdaivu bacānijas (Bazzania trilobata) - atradnes, kas atbilst mikrolieguma izveides kritērijiem saskaņā ar MK noteikumiem Nr. 940, un par to jau 19. jūnijā tika informēts Valsts meža dienests, Meža pētīšanas stacija un Zemkopības ministrija, lūdzot apturēt izsniegto ciršanas apliecinājumu darbību, kā arī tika iesniegts mikrolieguma izveidošanas pieteikums, kāpēc Zemkopības ministrija un tās padotības iestādes - Valsts meža dienests un Meža pētīšanas stacija - neapturēja gandrīz 400 gadus vecā Rucavas apkaimes meža nociršanu?

Kā jau ieriekšējā 27.08.2026. vēstulē  Nr. 3.2-1e/1243/2026 Zemkopības ministrija norādīja, Valsts meža dienestam nebija tiesiska pamata apturēt izsniegtos koku ciršanas apliecinājumus. Informācijas iegūšana un apkopošana par ES nozīmes biotopu izplatību un to reģistrācijas  Dabas aizsardzības pārvaldes dabas datu pārvaldības sistēmā “Ozols” neietekmē atļauto saimniecisko darbību, ja  teritorijā ar normatīvo aktu vai administratīvo aktu nav noteikts saimnieciskās darbības aprobežojums. 
Atsevišķu vecāku koku esība mežaudzē neierobežo neierobežo saimniecisko darbību. Cirsmās kā ekoloģiskos kokus pirmām kārtām izvēlas augtspējīgus iepriekšējās paaudzes kokus – vai, ja tādu nav, – augtspējīgus resnākos kokus, kuru apjoms atkarībā no cirtes veida ir 5-8 koki uz ha.

2. Kāds ir tiesiskais mehānisms, kas nodrošinātu Regulas (ES) 2024/1991 tiešo piemērojamību (arī pirms formālas aizsardzības pienākuma konkrētai teritorijai noteikšanas)?

Eiropas Parlamenta un Padomes Regulas (ES) 2024/1991(2024. gada 24. jūnijs) par dabas atjaunošanu un ar ko groza Regulu (ES) 2022/869 (turpmāk – Regula) 4. panta 11. un 12. punkts pats par sevi nenosaka saimnieciskās darbības aprobežojumus. Regulas 4.pants kopumā nosaka, ka Dalībvalstis ievieš atjaunošanas pasākumus, kas vajadzīgi, lai līdz labam stāvoklim uzlabotu I pielikumā uzskaitīto dzīvotņu veidu teritorijas, kuru stāvoklis nav labs. Šādus atjaunošanas pasākumus ievieš, lai sasniegtu mērķa rādītājus, kas noteikti Nacionālā dabas atjaunošanas plānā. Nacionālais dabas atjaunošanas plāns Latvijā ir izstrādāts, bet nav vēl apstiprināts Ministru kabinetā, jo tam ir uzdots veikt sociālekonomisko izvērtējumu.

3. Kādu tiesisko mehānismu (uzlabojumus) Zemkopības ministrija piedāvā, lai mikrolieguma izveides process (kura ilgums atkarīgs no ekspertu pieejamības) nenoritētu lēnāk par faktisko, neatgriezenisko ciršanu (ko mikrolieguma noteikšana paredz novērst), lai garantētu, ka Rucavas 7.kvartāla 7.nogabala prakse neatkārtotos?

Zemkopības ministrija ir izstrādājusi un Ministru kabinets pieņēmis Ministru kabineta 2026.gada 14.jūlija noteikumus Nr. 410 “Grozījumi Ministru kabineta 2012.gada 18.decembra noteikumos Nr.940 “Noteikumi par mikroliegumu izveidošanas un apsaimniekošanas kārtību, to aizsardzību, kā arī mikroliegumu un to buferzonu noteikšanu””, kas padara  mikroliegumu izveides procesu efektīvāku, samazina administratīvo slogu atbildīgajām institūcijām un palīdz ātrāk nodrošināt īpaši aizsargājamu sugu un biotopu aizsardzību.
Turpmāk personai, kas ierosina mikrolieguma izveidi, kopā ar pieteikumu ir jāiesniedz arī sugu un biotopu aizsardzības jomas eksperta atzinums. Tas ļauj atbildīgajām institūcijām jau sākotnēji saņemt visu nepieciešamo informāciju un ātrāk izvērtēt iesniegumus. 

4. Kas atbild par 7.kvartāla 7.nogabala Rucavā nociršanu laikā, kad VMD izskatīja mikrolieguma pieteikumu? Vai VMD un Dabas aizsardzības pārvalde vērtēs, vai ciršana nav pārkāpusi Sugu un biotopu aizsardzības likumā noteikto aizliegumu postīt īpaši aizsargājamo sugu dzīvotnes?

Valsts meža dienests apliecinājumus koku ciršanai mežā ir izdevis ievērojot normatīvo aktu prasības. 

5. Kā tiek nodrošināta atbildība situācijā par šādu izciršanu, kad zemes īpašniekam (konkrētajā gadījumā MPS) jau pirms izsoles bija zināma “Ozols” datubāzē reģistrētā informācija par dabas vērtībām attiecīgajos nogabalos un MPS šo informāciju pati norāda jaunās izsoles kopsavilkumā?

Pati par sevi informācija dabas datu pārvaldības sistēmā "Ozols" nav juridiski saistoša, jo tai ir tikai informatīvs raksturs, un ierobežojumus vai tiesības rada tikai oficiāli administratīvie akti vai normatīvie akti. Ja Valsts meža dienesta vai Dabas aizsardzības pārvaldes pārbaudēs tiks konstatēti normatīvo aktu pārkāpumi, atbildība tiks noteikta atbilstoši Administratīvās atbildības likumā noteiktajai kārībai.

6. Kā ZM, VMD, MPS plāno novērst šādu situāciju atkārtošanos, kur formālā pārbaude “uz
papīra” neaptver reālo ietekmi uz biotopu, kā tas jau atkārtoti konstatēts vairākos gadījumos?

Lai Valsts meža dienests varētu rīkoties nekavējoties, līdz ar iesnieguma saņemšanu par tāda biotopa esību mežaudzē, kuram veidojams mikroliegums, ir izdarīti grozījumi Ministru kabineta 2012.gada 18.decembra noteikumos Nr.940 “Noteikumi par mikroliegumu izveidošanas un apsaimniekošanas kārtību, to aizsardzību, kā arī mikroliegumu un to buferzonu noteikšanu”. Grozījumi pieņemti 2026.gada 14.jūlijā un tie paredz, ka iesniegumam par mikrolieguma veidošanu ir pievienojams eksperta atzinums. Ja eksperta atzinums būs pievienots pieteikumam, atbildīgās institūcijas rīcībā būs visa nepieciešamā informācija, lai uzsāktu administratīvo procesu.

7. Ja meža inventarizācijas dati norāda 121–142 gadus vecas audzes un dabā atrodams 377 gadus vecs koks, cik uzticami ir dati, uz kuru pamata MPS plāno cirsmas un VMD izsniedz ciršanas apliecinājumus? Kāpēc MPS un VMD neņēma vērā papildus ļoti būtiskos faktus par meža vērtību konkrētajā gadījumā, Rucavā izcērtot mežu?

[bookmark: OLE_LINK13]Atbilstoši Meža likuma 1. panta pirmās daļas 33. punktam un Ministru kabineta 2016. gada 21. jūnija noteikumu Nr. 384 “Meža inventarizācijas un Meža valsts reģistra informācijas aprites noteikumi” 5. pielikumam, atsevišķu vecu koku esība mežaudzē neietekmē mežaudzes vecuma noteikšanu. Ja valdošās koku sugas koki mežaudzē ir dažāda vecuma, mežaudzes vecumu nosaka pēc to koku kopas bioloģiskā vecuma, kurai ir lielākā koksnes krāja.

8. Kas atbildēs par to, ka Rucavas gadījuma netika piemērota Valsts meža dienesta likuma 4. panta pirmā daļa par VMD tiesībām pārtraukt mežam kaitīgu rīcību?

Gan Valsts meža dienests, gan Dabas aizsardzības pārvalde patlaban vēl vērtē vai ir vai nav pārkāptas normatīvo aktu prasības. Pēc pieejamās informācijas apliecinājums ir izsniegts atbilstoši normatīvo aktu prasībām. Valsts pārvaldes vara nav neierobežota, tā rīkojos normatīvo aktu ietvaros. Saskaņā ar normatīvajiem aktiem, ja apliecinājuma darbības laikā mainās tiesiskie apstākļi, Valsts meža dienests ir tiesīgs pieņemt lēmumu par apliecinājuma atcelšanu. Konkrētajā situācijā apliecinājumu varēja atcelt tikai tad, kad mainās tiesiskā situācija, proti, ir saņemts eksperta atzinums par tādu dabas vērtību esību mežaudzē, kuru dēļ būtu pārtraucama koku ciršana. 

9. Ciršanas apliecinājumu numuri ir zināmi meža īpašniekam un VMD. Vai tas nozīmē, ka citas ieinteresētās personas, tai skaitā tādas amatpersonas kā Saeimas deputāti vai vides nozares NVO, tos apstrīdēt nevar? Kā ZM plāno uzlabot administratīvo procesu šādos gadījumos, lai steidzami ievērotu vides tiesības? Kā ZM plāno papildus sabiedrības informēšanu, lai sabiedrība varētu savlaicīgi uzzināt par cirsmām mežos.

Apliecinājums koku ciršanai ir administratīvais akts. Trešās personas tiesības administratīvā akta apstrīdēšanas procesā nosaka Administratīvā procesa likums. 

Zemkopības ministrija šobrīd neredz pamatu normatīvo aktu izmaiņām.

